text: Folkekirken opfordrer borgere til at hjælpe flygtninge
  27 juli 2015 kl. 07.53
  Kolding Provsti opfordrer alle sogne hjælpe flygtninge ind i det danske samfund
  Borgerne skal engagere sig og hjælpe de flygtninge, der kommer til landet. Sådan lyder opfordringen fra Kolding Provsti til alle sognene i området.
  - Opgaven er, at guide flygtningene ind i det danske samfund og ind i et meningsfyldt fællesskab med deres nye medborgere, skriver Kolding Provsti i en pressemeddelelse.
  Menighedsrådet ved Kirken i Tyrstrup opfordrer allerede borgerne til at tage sig af de flygtninge, der kommer til området fra lande som Syrien og Eritrea. Det skriver Jydske Vestkysten.
  - Vi har gjort det, fordi der er behov for, at flere flygtningefamilier får kontakt med danskerne. Det vil fremme integrationen, siger Mogens Mogensen, der er formand for menighedsrådet i Tyrstrup Kirke til Jydske Vestkysten.
  Han understreger, at opfordringen ikke er partipolitisk, men at arbejdet med at hjælpe flygtninge går under begrebet diakoni, som er en betegnelse for kirkens sociale arbejde.
  